આં કચ્છીએં કે નતો લગે ક ઈ હિકડો એડો રેકોર્ડ આય જુકો ’ગિનીઝ બૂક ઓફ વર્લ્ડ રેકોર્ડમેં દે કે લાયક આય? ખાલી ગિનીઝ વારી ટીમકે સૂટકો કરેજી જરૂર આય. આય કો એડો કચ્છી “મુડસ” જુકો ગિનીઝ વારેંકે છેડા છિબાય? વરી ઈ પણ રેકોર્ડ આય કે હીન ચૂરફૂર દરમ્યાન કેતરી સરકારું, કેતરા વડા પ્રધાન, મુખ્ય પ્રધાન, વિમાન પ્રધાન, સાંસદ અને કેતરા રાજદૂત ભધલી વ્યા તેંજો ત લેખો પણ નાંય.અરધી જીંદગી (ભગવાન ઈનીં કે લમીં ઉમર દે) ઓમાનમેં ગુજારે વારેં ચોથાણી સાહેબજે શબ્દકોશમેં ’ઓસરે’ જેડો શબ્દ જ નાય. જેં માડુકે નિંધરમેં પણ ઓમાનનું ભુજ ડાયરેક્ટ ઊડેજા રંગબેરંગી સોંણા (સપના) અચેં અને એડેં સોણેંકે વધારે રંગીન ભનાય લાય ઈની જેં જેં વડી હસ્તીએં મારફત, મથે વારે ’કલાકાર’ જેંજેં હથમેં પિચ્છીઉં અઈં તેંકેં’રંગ પૂરેજી વિનંતી ક્યોં અઈંનો પણ ઈની વડે ’કલાકારેં’ વટેં કારે રંગ સિવાયજો બ્યો કીં રંગ હૂએ તડે ન?